ኢትዮጵያና ፈረንሳይ ኢንቨስትመንትና ወታደራዊ መስኮችን ጨምሮ በተለያዩ ዘርፎች በጋራ ለመስራት የመግባቢያ ስምምነቶችን ተፈራረሙ
ጠቅላይ ሚኒስትር ዶክተር አብይ አህመድና የፈረንሳዩ ፕሬዚዳንት ኢማኑኤል ማክሮን የተወያዩ ሲሆን ሁለቱ ሀገራት የኢንቨስትመንትና ወታደራዊ መስኮችን ጨምሮ በተለያዩ ዘርፎች በጋራ ለመስራት የሚያስችል የመግባቢያ ስምምነቶችን ተፈራረሙ።ለሁለት ቀናት ይፋዊ የስራ ጉብኝት ወደ ኢትዮጵያ የመጡት ፕሬዚዳንት ማክሮን ዛሬ ከሰዓት ነበር ላሊበላ አውሮፕላን ማረፊያ የደረሱት።በላሊበላ ቆይታቸውም ከጠቅላይ ሚኒስትር ዶክተር አብይ አህመድ ጋር በመሆን የላሊበላ ውቅር አብያተ ክርስቲያናትን ጎብኝተዋል።ከላሊበላ ጉብኝት በኋላም ወደ አዲስ አበባ የተመለሱ ሲሆን፥ ጠቅላይ ሚኒስትር ዶክተር አብይ አህመድም የፈረንሳዩን ፕሬዚዳንት ኢማኑኤል ማክሮንን በጽህፈት ቤታቸው ተቀብለው አነጋግረዋል።ውይይታቸውም በሁለትዮሽና ቀጠናዊ ጉዳዮች እንዲሁም የሁለቱ ሀገራት ህዝቦች የጋራ ተጠቃሚነት ላይ ያተኮረ መሆኑም ተነግሯል።ከውይይቱ በተጨማሪም በኢኮኖሚ ማሻሻያ እና የፋይናንስ ትብብር፣ በቅርስ ጥበቃ፣ በመከላከያ ሰራዊት አቅም ግንባታ እና በኢንቨስትመንት ዘርፍ በጋራ ለመስራት በሚያስችላቸው ጉዳዮች ላይም የመግባቢያ ስምምነቶችን ተፈራርመዋል።ከፊርማ ስነ ስርዓቱ በኋላም በሰጡት መግለጫ ጠቅላይ ሚኒስትር ዶክተር አብይ አህመድ፥ የመግባቢያ ፊርማው ከዚህ ቀደም በፈረንሳይ በነበራቸው ቆይታ በጋራ ለመስራት ከስምምነት የተደረሰባቸውን ጉዳዮች ወደ ተግባር ለመቀየር የሚያስችል ነው ብለዋል።ኢትዮጵያ ጠንካራ የሆነ የባህር ሀይል እና የአየር ሀይል ለመገንባት ትፈልጋለች ያሉት ጠቅላይ ሚኒስትር ዶክተር አብይ፥ የዛሬው ስምምነት ሀገራቱ በዘርፉ በጋራ እንዲሰሩ የሚያስችል መሆኑንም አንስተዋል።በኢንቨስትመት መስክም በርካታ የፈረንሳይ ባለሀብቶች በኢትዮጵያ መጥተው መዋዕለ ንዋያቸውን እንዲያፈሱ ግፊት ለማድረግ የሚያግዝ ስምምነት መፈረሙንም አስታውቀዋል።ከዚህ በተጨማሪም ረጀም ዓመታት ያስቆጠረውን የኢትዮጵያን እና የፈረንሳይን ግንኙነት ማደስ በሚቻልባቸው ጉዳዮች ላይ መክረናል ብለዋል።ፕሬዚዳንት ማክሮን በኢትዮጵያ ውስጥ ሰላምን ለማስፈን በሚቻልባቸው ጉዳዮች ላይ ለኢትዮጵያ አስፈላጊውን ድጋፍ ለማድረግ ፍላጎት ማሳየታቸውን ገልፀዋል።የፈረንሳዩ ፕሬዚዳንት ኢማኑኤል ማክሮን በበኩላቸው፥ ባሳለፍነው እሁድ በኢትዮጵያ አየር መንገድ አውሮፕላን ላይ በደረሰው አደጋ የተሰማቸውን ሀዘን በመግለፅና ለተጎጂ ቤተሰቦች መጽናናትን በመመኘት ነው ንግግራቸውን የጀመሩት።ኢትዮጵያ እና ፈረንሳይ ረጅም ዓመታትን ያስቆጠረ ግንኙነት ያላቸው እህትማማች ሀገራት ናቸው ያሉት ፕሬዚዳንቱ፥ የሁለቱ ሀገራት ትብብር በሁሉም መስክ ተጠናክሮ እንዲቀጠል ለማድረግ እንደሚሰሩ አስታውቀዋል።ፕሬዚዳንቱ አክለውም የኢትዮጵያ ቅርሶችን ለመጠበቅ እና ለመንከባከብ ከኢትዮጵያ መንግስት ጋር በተለይም ከሀይማኖት ተቋማት ጋር እንደሚሰሩ አስታውቀዋል።ቅርሶቹን ለመጠበቅም ከገንዘብ በተጨማሪ የቴክኒክ ድጋፍ በማድረግ እና ባለሙያ በመላክ አስፈላጊውን ድጋፍ እንደሚያደርጉም ገልፀዋል።ፕሬዚዳንት ማክሮን አክለውም የሁለቱን ሀገራት ኢኮኖሚያዊ ትብብር ለማጠናከር በፈረንሳይ ልማት ኤጀንሲ በኩል 85 ሚሊየን ዩሮ በብድር መልኩ እንዲሁም 15 ሚሊየን ዩሮ ደግሞ በሀገሪቱ የተጀመሩ ለውጦችን ለመደገፍ ኢትዮጵያ ለመስጠት መወሰኑን ገልፀዋል።ጠቅላይ ሚኒስትር ዶክተር አብይ አህመድ በኢኮኖሚው ዘርፍ እና ሰላምን ለማስፈን እየሰሩ ላለው ስራ ከፈረንሳይ መንግስት ሙሉ ድጋፍ እንዳላቸውም አረጋግጠዋል።  